open-index/open-wikipedia-markdown huggingface dataset:
Galicianseisoja

**Galicianseisoja** (, ) on espanjalainen koirarotu.

## Ulkonäkö
Galicianseisoja on keskikokoinen lintukoira. Se on vahvarakenteinen ja leveärintainen. Uroksen säkäkorkeus on 55–60 cm ja nartun 50–55 cm. Ohut karva on ihonmyötäistä. Värivaihtoehtoja on useita: a) yksivärinen – keltainen, pähkinänruskea tai musta b) valkoinen pohjaväri – valkoinen oranssein, kanelinruskein, pähkinänruskein tai mustin merkein c) kolmivärinen – valkoinen pähkinänruskein tai mustin merkein, jolla tulenpunaiset posket ja kulmakarvat.

## Luonne ja käyttäytyminen
Galicianseisoja on rohkea, tyyni, lempeä ja tottelevainen seisoja. Se on metsästyskoirana peloton ja sitkeä ja sillä on erinomainen hajuaisti. Se noutaa riistaa sekä vedestä että maalta, ja lintujen lisäksi sillä voi metsästää jäniksiä ja kaniineja.

## Alkuperä
Rodun kotiseutua on koko Galician itsehallintoalue, mutta erityisen paljon sitä on kautta historian esiintynyt Ourensen maakunnassa Mezquitan ja Viana do Bolon alueilla sekä Riosin, A Veigan ja Lazan kunnissa. Se polveutuu vanhantyyppisestä italialaisesta seisojasta, jonka roomalaiset veivät Espanjan luoteisosaan. Siellä se sopeutui paikallisiin olosuhteisiin ja muuttui vuosisatojen kuluessa niiden mukaan. Galician lisäksi tämä vanha italialainen seisoja kulkeutui myös Burgosiin, Navarraan, Portugaliin, Ranskan puoleisille Pyreneille ja Gascogneen. Eri alueilla siitä kehittyi eri rotuja, kuten galicianseisoja, alkuperäinen espanjanseisoja (kuollut sukupuuttoon), burgosinseisoja, navarranseisoja, portugalinseisoja, pyreneläistyyppinen ranskanseisoja ja gascognelaistyyppinen ranskanseisoja. 

1970-luvulla galicianseisoja alkoi risteytyä muiden rotujen, erityisesti saksanseisojan ja pointterin kanssa, ja puhdasrotuinen populaatio oli vähällä kuolla sukupuuttoon. Tällä hetkellä sitä ollaan elvyttämässä Ourensesta ja Lugosta löydettyjen harvojen puhdasrotuisten koirien avulla.

## Lähteet
*Conselleria do Medio Rural e do Mar
Can de Palleiro

**Can de palleiro** (*can* = koira, *de*= jostakin, jonkun, *palleiro* = olkivarasto) on koirarotu, joka muistuttaa ulkoisesti paljon saksanpaimenkoiraa, paitsi että siltä puuttuu schäferille ominainen jyrkästi laskeva selkälinja. Rotu on kotoisin Galician maakunnasta Luoteis-Espanjasta läheltä Portugalin rajaa. 

## Ulkomuoto

Can de palleiro on keskikokoinen karjakoira. Se on tyypiltään maatiaismainen, vankkarunkoinen ja etäisesti susimainen. Profiili on suora, mittasuhteet tasapainoiset, rakenne voimakas, lihaksisto kestävä ja luusto leveä. Nartuilla on kevyempi ulkomuoto ja pitkänomaiset mittasuhteet. Voimakkaasta luustosta huolimatta liikkeet ovat nopeat.

Urosten säkäkorkeus on 59–65 cm ja narttujen 57–63 cm. Urokset painavat 30–38 kg ja nartut 25–33 kg. Karvapeite on tuuhea ja tiivis. Se on yleensä yksivärinen, mutta voi olla myös harmaan kirjava. Yksivärinen turkki voi olla a) ruskea: vaalea hiekansävy, kaneli, punaruskea tai tumma pähkinänruskea b) musta.

## Luonne
Tätä paimenkoiraa käytetään myös vahtimiseen, ja se on kuuluisa älykkyydestään ja rohkeudestaan. Se on voimakastahtoinen ja vieraita kohtaan varautunut, mutta omistajaansa kohtaan äärimmäisen uskollinen. Perheensä parissa se on herttainen ja tyyni, sillä se on tyypillisen karjakoiran tapaan tasapainoinen ja vakaa.

## Alkuperä
Rodun kantamuoto, indoeurooppalainen karjakoira, oli myös keskieurooppalaisten maalaiskoirien esi-isä. Pohjoiseurooppalaiset kansat toivat mukanaan koiria Iberian niemimaalle. Galicialaiset arvostavat can de palleiroa suuresti ja se tunnetaan heidän alueellaan hyvin kyseisellä nimellä. Se on sukua kantarotunsa kautta mm. saksanpaimenkoiralle, hollanninpaimenkoiralle, belgianpaimenkoiralle, picardienpaimenkoiralle ja castro laboreironkoiralle. Se on historiansa aikana risteytynyt usein saksanpaimenkoiran kanssa, mikä selittää hyvin samankaltaisen ulkomuodon.

Nykyisin rotu on rajallisen lukumääränsä vuoksi uhanalainen, ja sitä esiintyy lähinnä Pontevedran kunnista Agoladassa, Dozonissa, Lalinissa ja Rodeirossa, Ourensen kunnista Allarizissa, A Mercassa, Celanovassa, O Irixossa ja Xinzo de Limiassa, Lugon alueilta Os Ancaresissa sekä eri puolilta A Coruñaa. Oma paikallinen rotuyhdistys *Club da Raza Can de Palleiro* tekee kovasti töitä pyrkimyksenään säilyttää pieni kanta hengissä.

## Lähteet
*http://www.medioruralemar.xunta.es/areas/gandaria/razas_autoctonas/canina/can_de_palleiro/ 

## Aiheesta muualla
* www.clubcandepalleiro.com
* Xunta de Galicia (Consellería do Medio Rural) - Can de Palleiro
Leonel Sánchez

**Leonel Guillermo Sánchez** (25. huhtikuuta 1936 – 2. huhtikuuta 2022) oli chileläinen jalkapalloilija. Hän pelasi keskikentän vasemmalla laidalla.

Sánchez pelasi suurimman osan urastaan, vuodet 1953–1969 santiagolaisessa Universidad de Chilessä, missä hän voitti Chilen liigamestaruuden kuusi kertaa. Vuonna 1969 hän siirtyi paikallisvastustaja Colo-Coloon, missä voitti uransa seitsemännen Chilen mestaruuden. Sánchez pelasi urallaan vielä kakkosdivisioonan Palestinossa (1971) ja Ferrobádminton (1972–1973) ennen lopettamistaan 37 vuoden iässä. Kaikkiaan hän pelasi Chilen pääsarjassa 386 ottelua ja teki 159 maalia.

Chilen maajoukkueessa Sánchez pelasi urallaan vuosina 1955–1968 kaikkiaan 84 ottelua, joissa hän teki 23 maalia. Hän edusti maataan 1962 ja 1966 MM-kisoissa. Vuoden 1962 kotikisoissa Sánchez oli auttamassa maataan pronssille. Hän jakoi neljällä maalillaan maalikuninkuuden viiden muun pelaajan kanssa.

## Saavutukset
* Chilen mestaruus 1959, 1962, 1964, 1965, 1967 ja 1969 (Universidad de Chile), 1970 (Colo-Colo)
* Chilen 2. divisioonan mestaruus 1971 (Palestino)

## Lähteet
Stade Chaban-Delmas

**Stade Chaban-Delmas** on jalkapallostadion, joka sijaitsee Bordeaux'ssa Ranskassa. Se toimii Ranskan pääsarjajoukkue Girondins de Bordeaux'n kotistadionina. Stadion on rakennettu vuonna 1935 ja sen kapasiteetti on 34&nbsp;327. Sillä pelataan myös rugby union -otteluita. Stadionin nimi oli vuoteen 2001 asti *Parc Lescure*, kunnes se vaihtui nykyiseen. Stadion on nimetty Ranskan entisen pääministerin ja Bordeaux:n entisen pormestarin Jacques Chaban-Delmasin mukaan.

Stadionilla on pelattu myös vuosien 1938 ja 1998 jalkapallon maailmanmestaruuskilpailuiden otteluita, sekä 2007 Rugbyn maailmanmestaruuskilpailuiden otteluita

Ranskan vuoden 2016 jalkapallon EM-kisoja varten on suunniteltu että Bordeauxiin voitaisiin rakentaa uusi areena.
Club Atlético Huracán

**Club Atlético Huracán** on jalkapalloseura Buenos Airesista, Argentiinasta. Joukkue nousi Argentiinan pääsarjaan vuonna 2007.

Argentiinan ammattilaisliigan olemassaolon aikana Huracán on kyennyt yhden kerran mestaruuteen, kun se vuonna 1973 voitti silloisen Metropolitano-sarjan. Seuran menestyksekkäimmät ajat ajoittuivat aikaan ennen ammattilaisliigaan perustamista, jolloin se voitti Argentiinan mestaruuden neljästi. Vaikka seuran menestys onkin pitkän aikaa ollut heikomman puoleista, on se säilyttänyt asemansa yhtenä maan suosituimmista seuroista.

Huracánin perinteikäs paikallisvastustaja on San Lorenzo. Joukkueen perinteinen kotistadion on vuodesta 1947 käytössä ollut Estadio Tomás Adolfo Ducó.

## Saavutuksia
*Argentiinan amatöörimestaruus: 1921, 1922, 1925 ja 1928
*Metropolitano-mestaruus 1973
*Argentiinan Cupin mestaruus 2014 
*Nacional B:n (2. div.) mestaruus 1989/90 ja 1999/2000

## Aiheesta muualla

* Virallinen sivu
Uuno Järvinen

**Uuno Elias Järvinen** (19. heinäkuuta 1889 Jalasjärvi – 27. toukokuuta 1947) oli suomalainen jääkäriluutnantti. Hänen vanhempansa olivat maanviljelijä, pankinjohtaja Samuel Järvinen ja Leena Josefiina Luopajärvi. Hänet vihittiin avioliittoon vuonna 1934 Anna Suonisen kanssa. 

## Opinnot
Järvinen kävi kansakoulun ja Ilmajoen kansanopiston ja maamieskoulun vuosina 1906–1907.  

## Sotilasura
### Jääkärikausi

Järvinen toimi maanviljelijänä Jalasjärvellä ennen liittymistään vapaaehtoisena Saksassa sotilaskoulutusta antavaan jääkäripataljoona 27:n täydennyspataljoonaan 23. huhtikuuta 1917, josta hänet siirrettiin 10. elokuuta 1917 pataljoonan 1. komppaniaan. 

### Suomen sisällissota
Järvinen saapui takaisin Suomeen (Vaasaan) aliupseeriksi ylennettynä jääkärien pääjoukon mukana 25. helmikuuta 1918. Suomen sisällissotaan hänet komennettiin Vöyrin sotakouluun 9. komppanian päälliköksi ja otti osaa sisällissodan taisteluihin Lapinniemellä ja Tampereella. 

### Sisällissodan jälkeinen aika
Järvinen palveli sisällissodan jälkeen joukkueenjohtajana Vöyrin sotakoulussa sen tultua sijoitetuksi Helsinkiin. Hänet siirrettiin 23. heinäkuuta 1918 alkaen Jääkärirykmentti 8:aan, josta muodostettiin myöhemmin Kuopion jalkaväkirykmentti 4, ja hänet määrättiin 6. komppanian päälliköksi. Armeijasta Järvinen erosi 16. lokakuuta 1918 ja siirtyi Suojeluskuntajärjestön palvelukseen ja hänet sijoitettiin paikallispäälliköksi Jalasjärven suojeluskuntaan 1. marraskuuta 1918 ja hän hoiti tehtävää 1. marraskuuta 1919 saakka. Jalasjärveltä hänet siirrettiin 15. kesäkuuta 1919 paikallispäälliköksi Etelä-Pohjanmaan suojeluskuntapiirin päälliköksi ja oli tehtävässä 31. elokuuta 1919 saakka. Myöhemmin hän toimi maanviljelijänä Jalasjärvellä ja tilapäistöissä.  

### Talvi- ja jatkosota
Järvinen osallistui talvisotaan 49. Kuormastokomppanian päällikkönä. Välirauhan aikana hän toimi aluksi samassa tehtävässä, kunnes siirrettiin komppanianpäälliköksi Polkupyöräkoulutuskomppania 2:een ja edelleen 7. Divisioonan esikuntaan. Jatkosodan puhjettua hänet komennettiin talousupseeriksi Tykistön koulutuskeskus 3:een, josta hänet siirrettiin edelleen Eläinlääkintätoimisto 2:n upseeriksi Kotijoukkojen esikuntaan, missä hän palveli aina vuoteen 1944 saakka, jolloin hänet kotiutettiin sairauden vuoksi. Hänet haudattiin Jalasjärvelle. 
 

## Pesäpallo
Uuno Järvinen pelasi pesäpalloa vuosina 1922-1927 Toijalan suojeluskunnan, Loimaan Voiman ja Toijalan Vauhdin joukkueissa. Järvinen voitti vuonna 1922 SM-hopeaa pesäpallon Suomen mestaruuskilpailuissa.

### Saavutukset
* 1 SM-hopea: 1922

## Lähteet
*Puolustusministeriön Sotahistoriallisen toimiston julkaisuja IV, Suomen jääkärien elämäkerrasto, WSOY Porvoo 1938.
*Sotatieteen Laitoksen Julkaisuja XIV, Suomen jääkärien elämäkerrasto 1975, Vaasa 1975 .

### Viitteet
Guicho

**Guicho** () eli **quisquelo** on galicialainen jäniksen ajoon käytettävä metsästyskoira. Se ei ole FCI:n eikä Real Sociedad Canina de España:n hyväksymä, mutta sillä on Galician hallituksen antama paikallinen tunnustus alueen alkuperäisenä koirarotuna. Sillä on myös oma rotuyhdistys *Club de Raza do Can Guicho ou Quisquelo*.

## Ulkonäkö
Guicho on pieni koira, joka on tyypiltään kuin terrierin ja podencon välimuoto. Eniten se muistuttaa međimurjenkoiraa. Urosten säkäkorkeus on 34–42 cm ja paino 8–12 kg. Nartuilla samat mitat ovat 30–38 cm ja 6–10 kg. Karva on keskipitkää ja tiheää. Se voi olla joko yksi-, kaksi- tai kolmivärinen. Yksiväriset koirat ovat selvästi muita yleisempiä. Esimerkiksi juovikkaita ja harmahtavia yksilöitä esiintyy. Korvat liikkuvat herkästi eri suuntiin, mistä johtuu myös rodun toinen nimi *coelleiro* (*coello* = kaniini).

## Luonne ja käyttäytyminen
Guicho on hyvin eloisa, valpas, tarkkaavainen ja rohkea. Se on myös vahva ja ketterä metsästäjänä sinnikäs ja väsymätön. Se on hyvin sopeutunut työskentelemään kotialueensa karuissa, piikkipensaiden peittämissä vuoristoissa, ja se hakee riistaa ensin hiljaa ja tuoreen jäljen löydettyään ilmoittaa siitä haukkumalla.

## Alkuperä
Rotu on yksi Iberian vanhimmista ja polveutuu indoeurooppalaisista koirista. Keltit, germaanit ja norjalaiset viikingit todennäköisesti toivat sen esi-isät mukanaan Espanjaan. Sen epäillään olevan sukua welsh corgi pembrokelle, welsh corgi cardiganille ja länsigöötanmaanpystykorvalle, vaikka se jalostettiinkin eri tarkoitukseen.

## Lähteet
*Club do Can Guicho 
*http://www.medioruralemar.xunta.es/areas/gandaria/razas_autoctonas/canina/guicho_ou_quisquelo/ 
### Viitteet
Huracan

**Huracan** ("Yksijalkainen") on mayojen ylijumala ja luojajumala. Häneen viitataan myös nimellä **U K'ux Kaj** "Taivaan sydän", mikä tarkoittaa, että Huracan on jumalista se, jonka ajatuksista kaikki luominen on lähtöisin, ja muut jumalat vain toteuttavat hänen tahtonsa ja antavat ideoille aineellisen muodon. Aikojen alussa Huracan asui usvassa, joka leijui alkumeren yllä. Hän loi maan liitäen meren yli ja lausuen sanan "maa". Näin luja maankamara nousi ylös vedestä. Sen jälkeen muut jumalat loivat puuihmiset, mutta Huracan tuhosi nämä vedenpaisumuksessa. Sen jälkeen hän muovaili ensimmäiset ihmiset maissitaikinasta.Huracan kykenee oleskelemaan samanaikaisesti taivaassa, maan päällä ja manalassa.

Hurakan ja Hunab Ku saattoivat olla saman jumalan kaksi eri nimitystä. 

## Lähteet
* Cotterell, Arthur: *Maailman myytit ja tarut.* WSOY 1996. 
* Jordan, Michael: *Encyclopedia of Gods.* Kyle Cathie Limited, 1992. .
* Lurker, Manfred: *A Dictionary of Gods and Goddesses, Devils and Demons.* Routledge & Kegan Paul, 1987. 

### Viitteet
Baskienrottaterrieri

**Baskienrottaterrieri** (, ) on espanjalainen koirarotu. 

## Luonne ja käyttäytyminen
Rotu on rotta- ja vahtikoira, jota käytetään myös ns. ”ovikoirana” varoittamaan nopeasti haukkumalla saapuvista vieraista. Pienen kokonsa ja luonteensa vuoksi se on hyvin arvostettu myös seurakoirana.

## Alkuperä
Baskienrottaterrieri on kotoisin Enkarterrin comarcasta Biskajasta, Cantabriasta ja Burgosin maakunnan pohjoisosista. Tästä johtuu myös sen toinen nimitys *villanuco de las encartaciones*, "pieni Encartacionesin kyläläinen". Nimitystä *ratonero vasco* tulisi välttää.

Arvioidaan, että Espanjassa olisi jäljellä vain noin 50 yksilöä, minkä vuoksi tilanne on kriittinen rodun pelastamisen kannalta. 

## Lähteet
Faanejelm

**Faanejelm**, joskus *faanejeelm*, oli seteli, jollaisia Ruotsin valtakunnassa laskettiin liikkeelle Kustaa III:n sodan aikana vuonna 1790 yhteensä 1,3 miljoonan riikintaalerin arvosta. 

Setelit laski Porvoossa liikkeelle sotakomissaari Per Georg Fahnehielm (1735–1816), jonka nimikirjoitus antoi seteleille nimen.

Faanejelmit oli tarkoitettu helpottamaan vaihtorahapulaa, joka haittasi Suomessa olleen armeijan huoltoa. Vaihtorahapula oli syntynyt, koska Kustaa III:n aikana lyötiin hyvin vähän kuparirahaa.

Faanejelmejä tunnetaan kolmea eri mallia. Mallit poikkeavat painoajaltaan ja tekstiltään. Tammikuussa 1790 käyttöön otetun mallin I nimellisarvot olivat 8 ja 12 killinkiä. Helmikuussa käyttöön otetun mallin II nimellisarvot olivat 16, 24 ja 32 killinkiä sekä 1 riikintaaleri, 1 rt 24 k, 1 rt 32 k ja 1 rt 40 k. Kesäkuussa 1790 käyttöön otetun mallin III nimellisarvot olivat 1 rt 8 k, 1 rt 16 k ja 2 riikintaaleria. Näiden lisäksi syyskuussa 1790 laskettiin liikkeelle mallin III mukaisia 8 ja 12 killingin seteleitä.

Faanejelmejä ei painettu setelipainossa vaan Frenckellin kirjapainossa Turussa. Tämä oli poikkeuksellista. Setelin koko oli noin 15 × 9 cm. Yhdelle kirjoissakin käytetylle lumppupaperiarkille painettiin kahdeksan seteliä. Arkilla oli yksi vesileima. Tekniikasta johtui, että neljä seteliä jäi ilman vesileimaa, kun taas neljään tuli vesileiman neljännes setelin kulmaan. Vesileimoja tunnetaan kolmea eri tyyppiä.

Väärentämisen vaikeuttamiseksi seteliin käytettiin neljää eri kirjasintyyppiä. Tämä vaikeutti väärentämistä, koska kirjapainoissa ei yleisesti ollut monia erilajisia kirjakkeita. Turvatekijänä seteliin painettiin lisäksi puristusleima, jossa on teksti K. FINSKA G: KRIGS COMMISSARIATET ja vuosiluku 1790.

Seteleissä on kaksi allekirjoitusta. Allekirjoitus *P. G. Fahnehielm* oli painettu. Toinen allekirjoitus on laadittu käsin. Käsin lisättiin myös setelin päiväys ja sarjanumero. Jokaisella kolmesta setelimallista oli oma sarjanumerointinsa.

Liikkeeseenlaskennan puutteellisen kontrollin vuoksi syntyi ajan mittaan runsaasti väärennöksiä. Juuri näistä väärennöksistä joutui muun muassa Adolf Fredrik Munck oikeuteen.

Faanejelmit lunastettiin kierrosta valtionvelkakonttorin seteleillä vuosina 1792–93.

## Lähteet
* Fahnehjelmare – *Nordisk familjebok*, sivu 1274.

### Viitteet
Portugalin siirtomaasodat

**Portugalin siirtomaasodat** () olivat Portugalin Afrikassa sijanneiden kolmen siirtomaan, Angolan, Mosambikin ja Guinea-Bissaun kansallismielisten sissiliikkeiden itsenäisyyskamppailuja 1960- ja 1970-luvulla.

Sota alkoi vuonna 1961, Mosambikissa vasta 1964. Kansallismieliset ja usein marxilaiset sissiliikkeet taistelivat Portugalin joukkoja vastaan. Myös Portugalilla oli mukana paljon afrikkalaisia sotilaita. Sota päättyi vuonna 1974 siirtomaiden itsenäistymiseen. Varsinaisessa sotilaallisessa kamppailussa Portugali pystyi kukistamaan Mosambikin ja Angolan sissit, vain Guinea-Bissaussa tilanne oli avoin. Vuoden 1974 sotilasvallankaappaus Portugalissa kuitenkin synnytti uuden poliittisen tilanteen ja sodassa tappiolle jääneet siirtomaat itsenäistyivät. Tämän jälkeen vastaitsenäistyneet maat ajatuivat pitkin sisällissotiin ja niiden talous taantui pahasti.

## Katso myös
*Vihreän meren operaatio
*Mosambikin itsenäisyyssota
*Angolan itsenäisyyssota

## Lähteet
Racing Club

**Racing Club** on urheiluseura Avellanedasta, Buenos Airesin maakunnasta, Argentiinasta. Seuran päälaji on jalkapallo, jossa se pelaa maan pääsarjassa.

Racing Club luetaan kuuluvaksi Argentiinan viiden suurseuran joukkoon yhdessä Boca Juniorsin, River Platen, San Lorenzon ja Independienten kanssa, vaikkakin sen suurimman menestyksen vuodet ajoittuvat useiden vuosikymmenten taakse. Ennen ammattilaissarjan perustamista vuonna 1931 seura voitti Argentiinan amatöörisarjojen mestaruuden kaikkiaan yhdeksän kertaa. 

Ammattilaisliigassa seuran suurinta aikaa olivat 1950- ja 1960-lukujen tienoo, jolloin se voitti Argentiinan mestaruuden kaikkiaan kuusi kertaa. Vuonna 1967 seura voitti Copa Libertadoresin sekä ensimmäisenä argentiinalaisjoukkueena Euroopan ja Etelä-Amerikan mestarien välisen cupin, kun se kukisti Glasgow'n Celticin kolmiosaiseksi venyneessä ottelussa. Pitkän tauon ja suurien talousvaikeuksien jälkeen joukkue kykeni vuonna 2001 voittamaan syyskauden mestaruuden.

Kotiottelunsa Racing Club pelaa Juan Domingo Perón -stadionilla, josta käytetään nimitystä *"Avellanedan sylinteri"*. Seuran historiallinen paikallisvastustaja on naapuriseura Independiente. Joukkueitten kiihkoisat kohtaamiset tunnetaan nimellä *Avellanedan klassikko*.

## Saavutuksia
*Argentiinan amatöörimestaruus 1913, 1914, 1915, 1916, 1917, 1918, 1919, 1921 ja 1925
*Ammattilaisliigan mestaruus 1949, 1950, 1951, 1958, 1961, 1966, apertura-sarjan voitto 2001, 2014.
*Copa Libertadoresin voitto 1967
*Euroopan/Etelä-Amerikan cupin voitto 1967
*Etelä-Amerikan supercupin voitto 1988

## Peliasu

## Lähteet

## Aiheesta muualla
* Virallinen sivu
Backstage Alliance

**Backstage Alliance** on vuonna 2007 perustettu suomalainen levy-yhtiö, joka syntyi, kun Wolfgang Records ja Merceedees Tuotanto -levy-yhtiöt yhdistyivät. Yhtiön toimistot sijaitsevat Helsingissä.

Backstage Alliance on Suomen musiikkikustantajat ry:n jäsen.

## Yhtyeet

* 45 Degree Woman
* Electric Boys
* Bloodpit
* Hanoi Rocks
* Johanna Iivanainen
* Kastor
* McQueen
* Michael Monroe
* Pariisin kevät
* Reino & The Rhinos
* Samettivallankumous
* Sorry and the Sinatras
* Soul Captain Band
* Tuvalu
* Underwater Sleeping Society
* The Wildhearts

Backstage Alliance on myös julkaissut The Hellacoptersien ja The Bellraysien tuotantoa Suomessa.

## Aiheesta muualla
* Viralliset sivut 
* Backstage Rock Shop -verkkokauppa, jossa myydään mm. Backstage Alliancen artistien tuotteita
Baskienpaimenkoira

**Baskienpaimenkoira** (, ) on Baskimaasta kotoisin oleva koirarotu, jota paikalliset paimenet yleensä käyttävät karjanpaimentamiseen. Sen uskotaan polveutuneen keskieurooppalaisista paimenkoirista. Rotu ei ole kansainvälisesti tunnustettu, mutta Real Sociedad Canina de España (RSCE) on hyväksynyt sen. Myös muut Alianza Canina Latina -järjestöön kuuluvat kennelliitot ovat tunnustaneet sen.

## Ulkomuoto
Baskienpaimenkoiralla on hyvät mittasuhteet, vahvat suorakaiteenmuotoiset rungot ja ravaavat liikkeet. Sen pää on melko kevyt ja niska lyhyt. Sen silmät ovat soikionmuotoiset ja ruskeat tai meripihkanväriset. Sen korvat ovat keskikokoiset, kolmionmuotoiset ja joskus kärjistään taittuneet. Säkäkorkeuden ja pituuden välinen suhde on noin 1:1,2. Karvapeite on keskipitkä, rungossa pidempi kuin päässä eikä koskaan peitä silmiä. 

Rodusta on olemassa kaksi muunnosta: lyhyt- (*gorbeiakoa*) ja pitkäkarvainen (*iletsua*). Aivan kuten pyreneittenpaimenkoirilla, myös tällä rodulla lyhytkarvainen ei ole täysin lyhytkarvainen, mutta eroaa pitkäkarvaisesta sillä ettei sen naama ole yhtä karvainen eikä "viiksekäs". Lyhytkarvainen on väriltään aina kuparinpunainen, kun taas pitkäkarvaisen sallitut värit ovat fawn, kullankeltainen ja kanelinruskea. Lyhytkarvaisten urosten säkäkorkeus on 47–61 cm ja paino 18–36 kg, nartuilla vastaavat mitat ovat 46–59 cm ja 17–29 kg. Pitkäkarvaisten urosten säkäkorkeus on 47–63 cm ja paino 18–33 kg, nartuilla vastaavat mitat ovat 46–58 cm ja 17–30 kg.

## Alkuperä
Baskienpaimenkoira on yksi vanhimmista koiraroduista, ja sen epäillään polveutuvan keskieurooppalaisista paimenkoirista. Alueen neoliittisista luolista löydettiin ihmisten jäännöksiä, kuten luita, jotka ovat peräisin noin 12 000 vuoden takaa. Niiden uskotaan osoittavan, että paikalliset ihmiset jotka elivät aikanaan nykyisen Baskimaan alueella olivat paimenia. 1500-luvulta asti on olemassa freskoja ja maalauksia joissa esiintyy baskienpaimenkoira. Lyhytkarvainen muunnos on vanhempi ja alkuperäisempänä ja puhtaampana säilynyt kuin pitkäkarvainen.

Rodun virallinen tunnustaminen vaati laajoja tutkimuksia Baskimaan alueella: vasta kun sen eroavaisuudet muihin koirarotuihin, kuten pyreneittenpaimenkoiraan ja katalonianpaimenkoiraan voitiin osoittaa kyllin suuriksi, RSCE hyväksyi sen itsenäiseksi roduksi vuonna 1996. 

## Lähteet
### Viitteet

## Aiheesta muualla
*Dogomania: ''Euskal Artzain txakurra'' 
*Portal: Euskal Artzain Txakurra 
*Basque Sheepdogs in America
Thaihieronta

**Thaihieronta** on perinteinen thaimaalainen hieronnan muoto. 

Perinteisesti hieronnassa ruumista venytellään ja painellaan käsillä ja jaloilla. Kohteena ovat kehon läpi kulkevat energialinjat. Hieronnassa yhdistyvät buddhalaiset lääkintäopit, joogan venytysliikkeet, perinteinen intialainen lääketiede sekä akupunktio. Thaimaahan hieronta levisi Intiasta buddhalaisuuden mukana vuoden 200 eaa. tienoilla. 

Vastoin yleistä käsitystä aidolla thaihieronnalla ei ole mitään yhteyttä seksihierontaan. Nykyään useimmissa länsimaisissa niin sanotuissa thaihierontapaikoissa tarjotaan kuitenkin lähinnä seksipalveluita, kun taas varsinainen hieronta on niissä heikkotasoista.

Unesco hyväksyi perinteisen thaihieronnan (Nuad Thai) vuonna 2019 ihmiskunnan aineettoman kulttuuriperinnön listalleen.

## Lähteet

## Aiheesta muualla
Villano de las encartaciones

**Villano de las Encartaciones** () on Encartacionesin (Vizcaya), Itä-Kantabrian, Burgosin provinssin pohjoisosien, Palencian ja Álavan provinssin alueille tyypillinen koirarotu. Se on erittäin harvinainen, eikä sitä vuonna 2005 esiintynyt Espanjassa kuin 100–1 000 yksilön verran.

## Ulkonäkö
Villano de las encartaciones kuuluu niin sanottuihin *fila*- tai *presa*-tyyppisiin doggeihin. Sen karvapeite on yleensä brindle punaisin ja harmain vivahtein, mutta jotkin yksilöt ovat lähes kokonaan mustia. Pienet valkoiset merkit rinnassa ja raajoissa sallitaan. Koira saavuttaa lopullisen kokonsa noin vuoden ikäisenä, jolloin se on 56–65&nbsp;cm korkea (urosten keskiarvo 58,5&nbsp;cm ja narttujen 56&nbsp;cm) ja painaa noin 35&nbsp;kg.

## Luonne ja käyttäytyminen
Rotu on hiljainen ja hyvä vahti, muttei aggressiivinen ihmisiä kohtaan. Se on maatiaismainen, rohkea ja helposti koulutettava. Yleensä sitä käytetään nautakarjan paimentamiseen, mutta myös villisian metsästykseen. Se työskentelee samalla tavalla kuin kiinnipitävät *presa*-tyyppiset metsästyskoirat, esimerkiksi kanariandoggi.

## Alkuperä
Villano syntyi, kun Vizcayan alueen viljelijät risteyttivät alkuperäisen *alanon* (eri asia kuin nykyinen espanjandoggi *alano español*) presa-tyyppisen alanoa kevyemmän koiran kanssa, joka oli nopea, tehokas ja pystyi seuraamaan nautaa pitkällä aikavälillä.

Tätä koiraa ei ole koskaan käytetty tappeluun, vaan se on alkuperäisessä työssään ollut suurena apuna maatilan töissä. Se paimentaa *monchina*-karjaa jota kasvatetaan Pohjois-Espanjassa.

## Lähteet
The Highwaymen

**The Highwaymen** oli country-musiikin superyhtye, jonka muodostivat muun muassa outlaw country -musiikkityylin kehitykseen merkittävästi vaikuttaneet Johnny Cash, Waylon Jennings, Willie Nelson ja Kris Kristofferson. 

Yhtye oli aktiivisena vuosina 1985–1995, ja se levytti Columbia Recordsille ja Liberty Recordsille. Yhtye julkaisi kolme studioalbumia vuosina 1985, 1990 ja 1995 sekä esiintyi kiertueilla vuosina 1990-1996.

## Diskografia
### Studioalbumit

*ACapitol julkaisi *The Road Goes On Forever*-albumista bonuskappaleita ja DVD:n sisältävän uusintapainoksen vuonna 2005.

### Kokoelmalevyt
* *The Highwaymen Ride Again* (1995, Sony)
* *Super Hits* (1995, Columbia)
* *Country Legends* (2005, DeLuxe Holland)
* *The Essential Highwaymen (2010 Sony Music )*

### Singlet

### Videot
* *Highwaymen Live!* (kuvattu vuonna 1990, julkaistu vuonna 1991 VHS:nä)
* *On the Road Again* (kuvattu vuonna 1992, julkaistu vuonna 2003 DVD:nä)

## Aiheesta muualla
* The Highwaymen allmusic.comissa
Liivinmaan liitto

**Liivinmaan liitto** (, ) on Liivinmaalla sijainneiden valtioiden keskenään 1418 muodostama valtioliitto, jonka tarkoituksena oli vastustaa lähinnä Moskovan suuriruhtinaskunnan muodostamaa uhkaa alueelle.

Valtioliittoon kuuluivat:
*Liivinmaan ritarikunta (lat. Domus Sanctae Mariae Theotonicorum in Livonia, saksaksi Brüder der Ritterschaft Christi von Livland) 
*Saarenmaan-Läänemaan hiippakunta (lat. Ecclesia Osiliensis, saksaksi  Bistum Ösel-Wiek)
*Tarton arkkihiippakunta (lat. Ecclesia Tarbatensis, saksaksi Bistum Dorpat)
*Riian arkkihiippakunta (lat. Archiepiscopatus Rigensis)
*Kuurinmaan hiippakunta (lat. Episcopatus Curoniensis, saksaksi Bistum Kurland)

Liivinmaan liitto hajosi uskonpuhdistuksen käynnistämien muutosten seurauksena Liivinmaan sodissa 1558 jälkeen. Vanhasta Liivinmaasta muodostuivat Liivinmaan, Kuurinmaan ja Vironmaan maakunnat ja myöhemmät kuvernementit.

## Katso myös
*Vanha Liivinmaa

## Aiheesta muualla
*Katy Miller-Korpi, The Livonian Confederation, 1998 Washingtonin yliopisto
Rantalakeus

**Rantalakeus** on liminkalainen sitoutumaton paikallissanomalehti, ja Sanomalehtien liiton jäsenlehti. Lehti ilmestyy kerran viikossa keskiviikkoisin. Levikkialueita ovat Hailuoto, Kempele, Liminka, Lumijoki, Oulun Oulunsalo ja Tyrnävä.

Kesäkuussa 2018 Kaleva Oy osti *Rantalakeus*-lehden oululaiselta Joutsen Medialta.

## Lehden päätoimittajat
* Ilkka Ylitalo (?–2014)
* Sauli Pahkasalo (2014–2023)
* Henna Lammi (2024–)

## Lähteet
TAS

**TAS** voi tarkoittaa seuraavia:

* TAS, CAS (, ), Urheilun kansainvälinen vetoomustuomioistuin
* TAS, *[[Tool-assisted speedrun]]*, videopelin mahdollisimman nopea läpäisytapa emulaattorien työkalujen avulla
* Star Trek: The Animated Series (ST: TAS, TAS), Star Trek -televisiosarjaan perustuva televisioanimaatiosarja
* Tasmania, postilyhenne TAS, Australian osavaltio
* TAS, True Airspeed (Todellinen lentonopeus), Ilma-aluksen lentonopeuden mittaustapa.
Urheilun kansainvälinen vetoomustuomioistuin

**Urheilun kansainvälinen vetoomustuomioistuin** (; ) on urheilun kansainvälinen välitystuomioistuin.

Tuomioistuimen päämaja sijaitsee Lausannessa. Sillä on myös sivutoimistot New Yorkissa ja Sydneyssä.

Tuomioistuin on perustettu vuonna 1984. Se perustettiin Kansainvälisen olympiakomitean puheenjohtajan Juan Antonio Samaranchin aloitteesta.

## Aiheesta muualla
*Virallinen sivusto
Darken piirikunta

**Darken piirikunta** on piirikunta Ohiossa, Yhdysvalloissa, joka on nimetty William Darken mukaan. Sen suurin kaupunki on Greenville.

## Maantiede
Darken naapuripiirikuntia ovat Mercer pohjoisessa, Shelby koillisessa, Miami idässä, Montgomery kaakossa, Preble etelässä ja Indianan puolella Waynen, Randolphin ja Jayn piirikunnat.

## Väestö
Piirikunnassa oli vuoden 2010 väestönlaskennassa 52&nbsp;959 ihmistä. Etniset ryhmät jakautuvat valkoisiin, joita on 98,0%, mustiin (0,5%), alkuperäisamerikkalaisiin (0,2%) ja aasialaisiin (0,3%).

Kotitalouden mediaanitulo oli 22&nbsp;095 dollaria ja köyhyysrajan alapuolella oli 11,5 % väestöstä.

## Lähteet
Club Atlético Rosario Central

**Club Atlético Rosario Central** on urheiluseura Rosariosta, Argentiinasta. Seuran päälaji on jalkapallo, jossa se pelaa maan pääsarjassa.

Kotiottelunsa Rosario Central pelaa Dr. Lisandro de la Torre -stadionilla, joka tunnetaan nimellä *Gigante de Arroyito*, samannimisessä kaupunginosassa. Seuran historiallinen paikallisvastustaja on toinen rosariolaisjoukkue Newell’s Old Boys.

## Historia
Seura perustettiin vuonna 1889 nimellä *Central Argentine Railway Athletic Club*. Rautatieytiö oli tuolloin englantilaisomistuksessa ja seura perustettiinkin alun perin englantilaisten rautatietyöläisten seuraksi. Nykyinen nimi otettiin käyttöön vuonna 1903, kun yhtiö osti Buenos Airesin ja Rosarion rautatieyhtiön. Jalkapallotoiminta alkoi vuonna 1905 paikallisissa sarjoissa. Argentiinan jalkapalloliigaan seura tuli jo ammattilaistoiminnan oltua useitten vuosien ajan käynnissä vuonna 1939, samaan aikaan kuin sen perinteinen paikallisvihollinen Newell’s Old Boys.

Rosario Centralin menestys Argentiinan sarjassa oli alkuun heikohkoa ja vuosina 1942 sekä 1951 se jopa putosi alemmalle sarjatasolle, nousten kuitenkin kummallakin kerralla takaisin vain yhden kauden jälkeen. Vuonna 1971 seura voitti Nacional-sarjan mestaruuden Angel Labrunan valmennuksessa, ja toinen mestaruus tuli Carlos Timoteo Griguolin valmennuksessa vuonna 1973. Vuonna 1974 tähtipelaaja Mario Kempes liittyi joukkueeseen, joka voitti *Campeonato Argentino* -mestaruuden, mitä Argentiinan jalkapalloliitto ei kuitenkaan katso viralliseksi mestaruudeksi. Seuraavan kerran joukkue voitti Nacional-mestaruuden vuonna 1980 Ángel Tulio Zofin valmennuksessa kauniin pelitapansa ansiosta "sinfoniaorkesteriksi" kutsutulla joukkueella.

Sittemmin Rosario Centralilla alkoivat vaikeudet, jotka kulminoituivat putoamiseen vuonna 1985. Seura kuitenkin nousi heti seuraavaksi kaudeksi takaisin pääsarjaan ja voitti mestaruuden kaudella 1986–1987 ensimmäisenä nousijajoukkueena Argentiinan jalkapallohistoriassa.

Vuonna 1995 Rosario Central voitti ainoan kansainvälisen tittelinsä, CONMEBOL Cupin, joka oli nykyisen Copa Sudamericanan edeltäjä. Copa Libertadoresiin seura on osallistunut kaikkiaan kymmenen kertaa, mikä on kolmanneksi eniten argentiinalaisjoukkueista.

## Joukkue
*Päivitetty 25. lokakuuta 2017.*

## Entisiä pelaajia

## Lähteet

## Aiheesta muualla

* Virallinen sivu
Pathet Lao

**Pathet Lao** (laoksi ປະເທດລາວ, 'laojen maa') oli kansallismielinen kommunistinen aseellinen vastarintaliike Laosissa vuosina 1950–1975. Pathet Lao taisteli Vietnamista käsin ranskalaista siirtomaahallintoa vastaan. Pathet Laon poliittinen siipi oli 1956 perustettu *Neo Lao Hak Xat* (Lao Patriotic Front, Laosin isänmaallinen rintama, LPF). Pathet Lao syrjäytti Pohjois-Vietnamin tukemana Laosin monarkian 1975 ja perusti maahan sosialistisen hallinnon. Pathet Lao -liike sai sissisotavuosinaan koulutusta Pohjois-Vietnamin Việt Minhiltä ja aseellista tukea Vietkongilta ja Neuvostoliitolta. Vallankumouksen jälkeen liike sulautui Laosin kommunistiseen puolueeseen (Parti révolutionnaire populaire lao, laoksi ພັກປະຊາຊົນປະຕິວັດລາວ, phak pasason pativat lao). Liikkeen johtohahmoja olivat prinssi Souphanouvong, Nouhak Phoumsavanh, Kaysone Phomvihane ja Khamtai Siphandon.

## Katso myös
*Indokiinan sota

## Lähteet
Kansliapresidentti

**Kansliapresidentti** oli vuosina 1680–1792 Ruotsin kansliakollegion päällikön virkanimi. Vapauden ajalla 1719–1772 kansliapresidentti johti hallitusta, joka oli vastuussa toimistaan säädyille. Vuoden 1772 jälkeen kansliapresidentin viran merkitys väheni Kustaa III:n yhä itsevaltaisemman hallinnon aikana. Vuosina 1792–1797 kansliakollegion päällikön virkanimenä oli valtakunnankansleri (*rikskansler*). Vuosina 1801–1809 kansliapresidentti oli kuninkaan kanslian päällikön virkanimi.

Kansliapresidenttinä toimivat
* Bengt Gabrielsson Oxenstierna 1680–1702
* Nils Gyldenstolpe 1705–1709
* Arvid Horn 1710–1719
* Gustaf Cronhielm 1719
* Arvid Horn (toisen kerran) 1720–1738
* Carl Gyllenborg 1739–1746
* Carl Gustaf Tessin 1747–1752
* Anders Johan von Höpken 1752–1761
* Claes Ekeblad nuorempi 1761–1765
* Carl Gustaf Löwenhielm 1765–1768
* Claes Ekeblad nuorempi (toisen kerran) 1769–1771
* Joachim von Düben nuorempi 1772
* Ulric Scheffer 1772–1783
* Gustaf Filip Creutz 1783–1785
* Johan Gabriel Oxenstierna yhdessä Emanuel De Geerin kanssa 1786–1787
* Johan Gabriel Oxenstierna yksin 1787–1788
* Johan Gabriel Oxenstierna yhdessä Carl Wilhelm von Dübenin kanssa 1788–1789
* Karl Vilhelm von Düben yksin 1789–1790
* virka täyttämättä 1790–1792
* virka lakkautettiin 1792
* Fredrik Vilhelm von Ehrenheim 1801–1809
* Lars von Engeström 1809

## Lähteet
* Uusi tietosanakirja, Tietosanakirja Oy 1962
* Nordisk familjebok, Nordisk familjeboks förlags ab 1910
Uudenmaan Osakepankki

**Uudenmaan Osakepankki** (**Nylands Aktiebank**) oli vuosina 1887–1918 toiminut suomalainen liikepankki, jonka asiakkaina olivat pienteollisuuden ja kaupan harjoittajat. Pankin perustaja ja toimitusjohtaja oli kunnallisneuvos Abel Landén ja sen osakepääoma oli miljoona markkaa ja vararahasto 0,3 miljoonaa markkaa. Pankin pääkonttori sijaitsi Helsingin Pohjoisesplanadilla ja sillä oli sivukonttorit Hyvinkäällä, Loviisassa, Orimattilassa, Lauttakylässä, Salossa, Savonlinnassa sekä Pohjanmaalla Kokkolassa, Pietarsaaressa, Oravaisissa ja Munsalassa.

Pankki fuusioitiin vuoden 1919 alussa Helsingin Osakepankkiin sen jälkeen, kun HOP oli hankkinut sen osake-enemmistön.

Fuusio johtui siitä, että Uudenmaan Osakepankki oli antanut luottoja liian avokätisesti. Rahamarkkinat kuitenkin kiristyivät vuonna 1918. Fuusion avulla Helsingin Osakepankki kasvatti markkinaosuuttaan. Kyseessä oli Suomen ensimmäinen suuri pankkifuusio.

## Lähteet
* Pörssitieto: Nylands Aktiebank
* Helsinki, Paikannimihakemisto H-J, Suomenmaan kartta, toimittanut I. Uschakoff, Weilin & Göös 1898.

### Viitteet
Kaljula

**Kaljula** () on entinen Pyhän Marian luterilaiseen seurakuntaan kuulunut inkerinsuomalainen kylä nykyisen Pietarin kaupungin alueella Venäjällä. Se sijaitsi Fontankajoen suulla nykyisen Repinin aukion ja Staro-Petergofski-prospektin tienoilla. 

Kylä mainitaan ensimmäisen kerran vuonna 1505 nimellä *Kalganitsa*. 1600-luvulla syntynyt nimitys Kaljula muovautui myöhemmin venäjänkieliseen muotoon *Kalinkina*. Nykyisin Kaljulasta muistuttavat kolme Kalinkinan siltaa.

## Lähteet
Eridanos (Ateena)

**Eridanos** (, ) oli pieni joki antiikin Ateenassa. Se oli Ilissosjoen sivuhaara ja virtasi Lykabettos-kukkulan alarinteiltä Agoran alueen pohjoispuolelle ja tämän jälkeen halki Kerameikoksen kaupunginosan. Eridanos yhdistyi Ilissokseen Akropoliin länsipuolella, minkä jälkeen ne virtasivat yhdessä Kefissokseen ja edelleen Faleroninlahteen.

Eridanos oli Ateenalle tärkeä makean veden lähde. Myöhemmän antiikin aikana joki katettiin suurimmaksi osaksi, ja siitä tuli käytännössä tiilimuurattu viemäritunneli. Tunnelia korjattiin ainakin kahdesti, roomalaisena ja bysanttilaisena aikana. Virta oli kattamaton ainoastaan kaupunginmuurin ulkopuolella Kerameikoksen alueella, jossa se on näkyvissä yhä edelleen. Alueella elää paljon espanjankilpikonnia. Kaupunginmuurissa eli Themistokleen muurissa oli oma aukko virtaa varten Pyhän portin ja Dipylon-portin välissä. Lykeionin gymnasion sijaitsi lähellä jokea.

Joki löydettiin uudelleen Ateenan metron rakennustöiden yhteydessä 1990-luvulla, jolloin sen vedet aiheuttivat ajoittain ongelmia rakennustöille. Vuodesta 2007 virran varrella on suoritettu kaivauksia Monastirákin alueella. Pieni osa virrasta, katetusta tunnelista ja sen ympärillä olevien rakennusten raunioista on näkyvissä Monastirákin metroasemalla.

Eridanos oli Ilissoksen ohella kuvattuna muun muassa Parthenonin läntisessä päätykolmiossa, mikä osoittaa joen merkitystä kaupungille. Eridanos yhdistyy ainakin nimensä kautta kreikkalaisen mytologian Eridanos-jokeen.

## Kirjallisuutta

* *Eridanos, the river of ancient Athens: archaeological guide*. Archaeological Receipts Fund. .

## Lähteet

## Aiheesta muualla
Ezequiel Mosquera

**Ezequiel Mosquera Miguez** (s. 19. marraskuuta 1975  Cacheiras-Teo, Galicia, Espanja) on espanjalainen maantiepyöräilijä. Hän aloitti ammattilaisuransa Paredes Movel - Ecop -joukkueessa 1999, ja edusti tämän jälkeen useita muitakin alemman kategorian talleja, vuosina 2007–2010 Xacobeo Galiciaa. Hän jäi kiinni dopingista Espanjan ympäriajossa 2010.

Mosquera voitti Vuelta Ciclista a la Rioja -kilpailun kolmannen etapin vuonna 2005. Hän sijoittui viidenneksi Espanjan ympäriajossa 2007 parhaan etappisijoituksen oltua yhdeksännen etapin kolmas sija. Seuraavana vuonna hän voitti Clásica de Alcobendas -kilpailun oltuaan lisäksi paras kilpailun ensimmäisellä osuudella. 

Espanjan ympäriajossa 2008 Mosquera sijoittui neljänneksi. Hän oli 7. etapilla toinen ja 14. osuudella kolmas. Vuoden 2009 Vuelta a Burgos -kilpailussa hän voitti viidennen etapin. Espanjan ympäriajossa hän sijoittui toiseksi Sierra Nevadaan päättyneellä 13. etapilla. Kokonaiskilpailussa hän oli viides ja yhdistelmäkilpailussa kolmas. 

Vuonna 2010 Mosquera sijoittui toiseksi Vuelta a Burgosin kokonaiskilpailussa. Espanjan ympäriajon kokonaiskilpailussa hän sijoittui alun perin toiseksi 43 sekuntia Vincenzo Nibalille hävinneenä. Hän oli toinen myös yhdistelmäkilpailussa ja kolmas mäkikirikilpailussa. Hän voitti 20. etapin, oli 11. etapilla toinen ja 14. etapilla kolmas.

Kansainvälinen pyöräilyliitto UCI kertoi 30. syyskuuta 2010 Mosqueran antaneen Espanjan ympäriajon aikana kiellettyä hydroksietyylitärkkelyliuosta sisältäneen dopingnäytteen. Kun UCI ei ollut päättänyt mahdollisesta kilpailukiellosta vielä tammikuuhun 2011 mennessä, Mosquera teki sopimuksen Vacansoleil-DCM-tallin kanssa. Hän ei kuitenkaan ajanut kauden 2011 aikana yhtään kilpailua, ja talli erotti hänet, kun UCI määräsi hänelle kahden vuoden kilpailukiellon, joka alkoi marraskuussa 2011. Hänen tuloksensa mitätöitiin 12. syyskuuta 2010 alkaen eli Espanjan ympäriajon 15. etapista lähtien. Hän ei jatkanut ammattilaisuraansa kilpailukiellon jälkeen.

## Lähteet
*Saavutukset trap-friis-tietokannassa 
*Esittely Cycling Archives -tietokannassa 
*Profiili Pro Cycling Stats -sivustolla 
*Esittely Xacobeo Galicia -tallin sivustolla 
### Viitteet
Lykavittós

**Lykavittós**, antiikin **Lykabettos** (; myös *Likavittos*) on jyrkkärinteinen kalkkikivikukkula Ateenassa, Kreikassa. Sen korkeus on 277 metriä merenpinnasta, ja se on sitä ympäröivän kaupungin korkein kohta. Lykavittós on myös kukkulan juurella sijaitseva Ateenan kaupunginosa, joka kuuluu kaupungin 1. suuralueeseen.

Kukkulan huipulla on pieni Pyhän Georgioksen kirkko, ravintola, teatteri sekä näköalatasanne. Kukkula on suosittu turistikohde ja Ateenan parhaita näköalapaikkoja. Sen huipulle pääsee paitsi tietä pitkin myös maanalaisella funikulaarilla alempaa vuoren etelärinteeltä Kolonákista.

Kreikkalaisessa mytologiassa kukkulan selitetään syntyneen siten, että Athene loi sen ollessaan siirtämässä suurta kiveä Pallenesta Akropoliin kukkulan rakennusaineeksi. Kivi kuitenkin putosi, kun Erikhthonioksen sisältänyt laatikko aukesi, ja siitä syntyi Lykavittós.

Lykavittóksen eteläpuolella sijaitsevat Kolonákin, Evangelismóksen ja Ilísian kaupunginosat, itäpuolella Kountouriótika, pohjoispuolella Neápoli ja länsipuolella Pefkákia.

## Aiheesta muualla

* Barrett, Matt: Mount Lycabettus (Likavitos). Matt Barrett's Athens Survival Guide.
Chen Yaoye

**Chen Yaoye** ( s. 16. joulukuuta 1989), Peking, Kiina) on kiinalainen gon pelaaja. 

Jo 16 vuoden iässä Chen oli voittanut Lee Chang-hon, väitetyn maailman parhaan gon pelaajan. Hän voitti vuonna 2005 Chinese Go Championshipin ennätyksellisellä seitsemäm voiton ja kahden tappion tuloksella. Hän oli nuorin kiinalainen, joka on voittanut kyseisen mestaruuden. 
Kymmenensissä LG Cupissa voitettuaan Korealaisen Leen, Chen voitti vielä kaksi ottelua enemmän edetessään finaaliin. Maaliskuussa 2006 Chen kohtasi kyseisen LG cupin finaalissa Gu Lin. Hän hävisi ensimmäiset kaksi ottelua, mutta onnistui tasoittamaan tilanteen 2-2:een, viidennen ja viimeisen ottelun Chen kuitenkin hävisi. Hänet korotettiin suoraan yhdeksännen danin ammattilaiseksi vuonna 2007, jolloin hän sijoittui toiseksi Asian TV Cupissa, jonka Lee Sedol voitti.

## Lähteet
Bromikresolivioletti

**Bromikresolivioletti** (C21H16Br2O5S) on väriaine, jota käytetään pH-indikaattorina   ja albumiinitutkimuksissa. Bromikresolivioletin väri muuttuu keltaisesta violetiksi pH:n ollessa välillä 5,2&ndash;6,8 .

Bromikresoliviolettia valmistetaan bromaamalla kresolipunaista.

## Lähteet

## Aiheesta muualla
*Bromikresolivioletin käyttöturvallisuustiedote, Sigma Aldrich, viitattu 26.12.2014.
Charles Cameron

**Charles Cameron** (n. 1745 Skotlanti – 19. maaliskuuta 1812 Pietari, Venäjän keisarikunta) oli skotlantilaissyntyinen Venäjällä toiminut klassismin ajan arkkitehti.

Charles Cameron opiskeli Lontoossa mahdollisen isänsä, puuseppä Walter Cameronin ja arkkitehti Isaac Waren johdolla, ja tunsi hyvin Andrea Palladion julkaisemat työt. Roomassa hän tutki antiikin kylpylöitä vuosina 1768–1769. Hän julkaisi tutkimuksensa vuonna 1772 nimellä *The Baths of the Romans explained and illustrated*, kommentein varustettuna. Hänen myöhempi työnantajansa Katariina II oli teoksesta vaikuttunut.  

Lontoon ajalta häneltä tunnetaan yksi Adam-tyylinen Hanover Squarelle vuosina 1770–1775 valmistunut asuinrakennus. Isäänsä kohtaan nostamansa oikeusjutun vuoksi, joka oli rahavaikeuksissaan joutunut myymään poikansa taidekokoelman ja joutui velkavankeuteen, hänellä oli vaikeuksia päästä arkkitehtien klubin jäseneksi vuonna 1791. 

Vuosina 1779-1796 hän työskenteli Pietarissa Katariina II:n hoviarkkitehtina ja vuosina 1801-1805 Aleksanteri I nimittämänä Amiraliteetin pääarkkitehtina. 

Arkkitehdin suunnittelemista rakennuksista huomattavimpia ovat Puškinissa Katariinan palatsin yhteydessä sijaitsevat Akaattihuoneet (1780–1785), Riippuva puutarha, Cameronin galleria (1783–1786, 1793) ja Pavlovskin palatsi ja kaksi paviljonkia (1780–1801). Muita töitä ovat Aleksanterin kesäpalatsin puisto Pavlovskin lähellä, Sofijan kaupunki ja Kiinalainen kylä Puškinin puistoalueella. 

Cameronilla ei ollut aikaisempaa kokemusta maisema-arkkitehtuurista, koska hän oli kasvanut Lontoossa. Hän sai todennäköisesti oppia toiselta englantilaiselta, apeltaan John Bushilta, joka oli työskennellyt vuodesta 1771 lähtien Tsarskoje Selon keisarillisena pääpuutarhurina. Cameron ei koskaan opetellut puhumaan venäjää ja pysytteli seurapiirien ulkopuolella. Hän meni naimisiin Catherine Bushin kanssa vuonna 1784. 

Katariinan palatsiin Cameron suunnitteli Arabeskisalin ja ”Tupakkarasian” sisustuksen, Pavlovskin palatsiin Kreikkalaisen ja Italialaisen salin. Cameron rakennutti myös Ukrainan viimeisen hetmannin Kirill Razumovskin palatsin vuosina 1799–1803 Baturiniin (Tšernihivin alue).

Charles Cameronin töille on ominaista klassinen selkeys, rikas mielikuvitus sekä antiikin arkkitehtuurin muotojen ja koristeaiheiden hienostunut tulkinta.

## Lähteet

## Aiheesta muualla

* Charles Cameron Pietari-tietosanakirjassa 
* Cameronista kertova sivusto
Kissasaari

**Kissasaari**  () on saari Nevan suiston lounaisosassa Pietarissa Venäjällä. Lännessä se rajoittuu Nevanlahteen ja idässä Merikanavaan, joka erottaa sen Gutujevin saaresta.

1700-luvun alkupuolella saaren venäjänkielinen nimi oli *Batareinyi ostrov* siellä sijainneen tykistöpatterin mukaan. 1700-luvun lopulla se sai nykyisen nimensä (suomeksi ”Tykkimiehensaari”). 0,9 neliökilometrin laajuisella saarella on satamalaitoksia ja telakka. Vuonna 1981 rakennettu tunneli yhdistää sen Gutujevin saareen.

## Lähteet

## Aiheesta muualla

* Kissasaari Pietari-tietosanakirjassa
Sumo Paint

**Sumo Paint** on suomalaisen Sumoing Oy:n luoma, ilmainen kuvankäsittelyohjelma, jonka avulla voi luoda, muokata ja tallentaa kuvia joko omalle koneelleen tai verkkoon. Ohjelma tarjoaa työkalut kuvankäsittelyyn suoraan internet-selaimessa. Sumo Paintista julkaistiin kesällä 2008 ensimmäinen avoin beetaversio ja versio 1.0 julkaistiin helmikuussa 2009.

Sumo Paintissa ovat kaikki kuvankäsittelyssä ja piirtämisessä tarvittavat perusominaisuudet. Perusominaisuuksien lisäksi ohjelma tarjoaa työkalut myös vaativampaan kuvankäsittelyyn.

Olennainen osa Sumo Paintin toimintaa on palvelun ympärille rakennettu yhteisöllinen verkosto. Palvelun yhteisöllinen ulottuvuus mahdollistaa kuvien ja piirrosten jakamisen muiden käyttäjien kesken sekä julkaistujen teosten arvostelemisen. Yhteisössä on käyttäjiä yli 200 maasta.

## Aiheesta muualla
*Sumo Paintin virallinen sivusto
John Allen (jalkapalloilija)

**John Allen** (s. 14. marraskuuta 1964 Chester, Englanti, Iso-Britannia) on walesilainen jalkapallovalmentaja ja entinen jalkapalloilija.

Allen siirtyi Suomeen pelaamaan vuonna 1984. SM-sarjassa hän pelasi ensimmäisen kerran Mikkelin Palloilijoissa 1987. Hän edusti urallaan MP:n lisäksi Veikkausliigassa Rovaniemen Palloseuraa, Turun Palloseuraa, Tampereen Pallo-Veikkoja ja Myllykosken Palloa. Pääsarjassa hänelle kertyi 281 ottelua ja 50 maalia. Pelaajaurallaan hän voitti kaksi SM-hopeaa ja yhden pronssin.

TPS:ssa Allen on toiminut kakkosvalmentajana vuodesta 2003, ja Martti Kuuselan saatua potkut kaudella 2008 Allen nimitettiin päävalmentajaksi kauden loppuun asti. Pasi Rautiaisen tultua TPS:n päävalmentajaksi, Allen siirtyi
valmentamaan TPS:n reserveinä toimivaa Åbo IFK:ta sekä TPS:n A-junioreita.

Marraskuussa 2009 Allen allekirjoitti kaksivuotisen sopimuksen Ykköseen pudonneen Rovaniemen Palloseuran päävalmentajaksi. Allen nosti seuran kauden 2010 päätteeksi takaisin Veikkausliigaan. Vedon­lyönti­skandaalien ryvettämä joukkue kärsi kauden 2011 alla pelaajapulasta ja lopulta koko kausi oli epätoivoista taistelua putoamista vastaan. Lopulta seurajohto antoi Allenille potkut elokuun alussa 2011.

Lokakuussa 2011 Allenista tuli Salon Palloilijoiden jalkapallojaoston valmennuspäällikkö.

Heinäkuussa 2016 tiedotettiin Allenin, FC Interin ja FC Jazzin sopineen hänen siirtyvän turkulaisjoukkueen valmennustiimiin. FC Jazzin valmentajana Allen oli toiminut kaudesta 2015 alkaen.

Kesäkuussa 2018 Allen nousi FC Interin päävalmentajaksi Fabrizio Piccaretan purettua yllättäen sopimuksensa.

## Lähteet

* 

### Viitteet
Marcoule

**Marcoule** on suljettu ydinvoimala Ranskassa. Se sijaitsee Chusclanin ja Codoletin kuntien alueella, noin 30 kilometriä Avignonista pohjoiseen, Languedoc-Roussillonin hallintoalueella, Gardin departementissä, Rhônen varrella. Ydinvoimala koostuu kolmesta UNGG-Reaktorista. Se sijaitsee Marcoulen ydinvoimala-alueella.

Reaktoreita operoi sekä Électricité de France että Commissariat a l'Energy Atomique

Ensimmäinen UNGG-reaktori tuotti vain kahden megawatin nettotehon, ja sitä käytettiin ainoastaan armeijan tarkoituksiin. Kumpikin kahdesta muusta reaktiosta tuotti nettosähköä 38 megawattia, bruttoteho oli molemmilla 43 megawattia.

Ensimmäinen reaktori käynnistettiin 7. tammikuuta 1956 ja suljettiin jo vuoden 1968 lokakuussa. Se oli venäläisen Obniskin reaktorin jälkeen maailman toinen reaktori, joka oli liitetty kaupalliseen verkkoon. Toisen reaktorin rakentaminen alkoi ensimmäinen maaliskuuta 1955 ja kolmannen tasan vuotta myöhemmin. Toinen reaktori käynnistettiin 22. huhtikuuta 1959 ja kolmas vuoden 1960 huhtikuun neljäs. Kakkosreaktori sammutettiin puolestaan 2. helmikuuta 1980 ja kolmas 20. kesäkuuta 1984.

## Reaktorit

## Räjähdys ydinjätteen käsittelylaitoksessa

Marcoulen ydinjätteen käsittelylaitoksessa tapahtui räjähdys 12. syyskuuta 2011 kello 11.45 paikallista aikaa. Ennen räjähdystä ydinlaitoksessa oli ollut tulipalo. Räjähtäneessä uunissa sulatettiin heikosti säteileviä jätteitä. Marcoulen ydinjätteen käsittelylaitoksessa kierrätetään ydinaseista plutoniumia. Kyseessä oli Marcoulen lähellä sijaitseva matala-aktiivisen jätteen käsittelylaitos, jossa käsitellään matala-aktiivista sekajätettä kuten palokankaat, huoltotöissä kertyvät suojamuovit ja suojavaatteet sekä laitokselta poistetut koneenosat ja putket. 

Kyseisessä räjähdyksessä kuoli yksi ihminen ja neljä loukkaantui.

## Lähteet